РЕШЕНИЕ НА КОМИСИЯТА
от 22 октомври 2007 година
за изменение на Решение 2006/410/ЕО за определяне на сумите съгласно член 10, параграф 2, член 143г и член 143д от Регламент (ЕО) № 1782/2003 на Съвета, предоставяни на ЕЗФРСР, и на сумите, предоставяни за разходи на ЕФГЗ и Решение 2006/636/ЕО относно фиксиране на разбивки по години и по държави-членки на сумата на помощта от Общността за развитие на селските райони в периода от 1 януари 2007 г. до 31 декември 2013 г.
(нотифицирано под номер C(2007) 5106)
(2007/680/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1290/2005 на Съвета от 21 юни 2005 година относно финансирането на Общата селскостопанска политика (1) и по-специално член 12, параграф 2 и член 3 от него,
като взе предвид Регламент (ЕО) № 1698/2005 на Съвета от 20 септември 2005 година относно подпомагане на развитието на селските райони от Европейския земеделски фонд за развитие на селските райони (ЕЗФРСР) (2) и по-специално член 69, параграф 4 от него,
като има предвид, че:
(1)
Член 4, параграф 1 от Регламент (ЕО) № 378/2007 на Съвета от 27 март 2007 година за утвърждаване на правила за доброволна модулация на преки плащания, предвидена в Регламент (ЕО) № 1782/2003 за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители, и за изменение на Регламент (ЕО) № 1290/2005, предвижда, че Комисията определя нетните суми, получени в резултат на прилагането на доброволната модулация и, че тези суми се добавят към годишната разбивка по държави-членки, относно помощта от Общността за развитие на селските райони, описана в член 69, параграф 4 и параграф 5, от Регламент (ЕО) № 1698/2005.
(2)
Член 12 от Регламент (ЕО) № 1290/2005 предвижда, че Комисията определя сумите, които по силата на член 4, параграф 1 от Регламент (ЕО) № 378/2007 както и на член 10, параграф 2, членове 143г и 143д от Регламент (ЕО) № 1782/2003 на Съвета от 29 септември 2003 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (3), се предоставят на разположение на ЕЗФРСР, както и размера на наличното салдо за финансиране на разходите на ЕФГЗ.
(3)
Сумите, които се предоставят на разположение на ЕЗФРСР както и размера на наличното салдо за финансиране на разходите на ЕФГЗ трябва да бъдат определени на базата на максималните годишни суми за бюджетните години от 2007 до 2013.
(4)
Решение 2006/410/ЕО на Комисията (4) определи сумите, получени в резултат на прилагането на намаленията на преките плащания, съгласно член 10, параграф 2, член 143г и член 143д от Регламент (ЕО) № 1782/2003 на Съвета, предоставени на разположение на ЕЗФРСР, както и размера на наличното салдо за финансиране на разходите на ЕФГЗ, за бюджетните години от 2007 до 2013.
(5)
Решение 2006/493/ЕО на Съвета (5) установи сумата на помощта от Общността, отпусната за развитие на селските райони за периода от 1 януари 2007 година до 31 декември 2013 година, нейната разбивка по години и минималната сума, която следва да бъде съсредоточена в райони, допустими по цел „Сближаване“.
(6)
Решение 2006/636/ЕО на Комисията (6) от 12 септември 2006 година фиксира разбивките по държави-членки на сумата на помощта от Общността за развитие на селските райони в периода от 1 януари 2007 година до 31 декември 2013 година, включително и сумите за прехвърляне към ЕЗФРСР.
(7)
Вследствие на приемането на Решение 2007/679/ЕО на Комисията от 22 октомври 2007 година за определяне на нетните суми, получени в резултат на прилагането на доброволната модулация в Обединеното кралство за периода 2007-2012 година (7), по силата на член 4, параграф 1 от Регламент (ЕО) № 378/2007, следва да бъдат променени сумите, предоставени на разположение на ЕЗФРСР, и тези суми да бъдат прибавени към годишната разбивка относно помощта от Общността за развитието на селските райони за Обединеното кралство.
(8)
Следователно е целесъобразно Решения 2006/410/ЕО и 2006/636/ЕО да бъдат съответно изменени,
ПРИЕ НАСТОЯЩОТО РЕШЕНИЕ:
Член 1
Решение 2006/410/ЕO се изменя, както следва:
1.
Единственият член се заменя със следния текст:
„Член единствен
Сумите, предоставени на разположение на Европейския земеделски фонд за развитие на селските райони (ЕЗФРСР) за бюджетните години от 2007 до 2013 съгласно член 10, параграф 2, член 143г и член 143д от Регламент (ЕО) № 1782/2003, и член 1 от Регламент (ЕО) № 378/2007, както и размерът на наличното салдо за финансиране на разходите на Европейския фонд за гарантиране на земеделието (ЕФГЗ), се съдържат в приложението към настоящото решение.“
2.
Приложението към решението се заменя с текста на приложение I към настоящото решение.
Член 2
В таблицата от приложението към Решение 2006/636/ЕО, сумите за Обединеното кралство и общите суми, получени в резултат на прибавянето на сумите за всички държави-членки, се заместват със сумите, от приложение II към настоящото решение.
Член 3
Настоящото решение се прилага от началото на финансовата 2008 година.
Член 4
Адресати на настоящото решение са държавите-членки.
Съставено в Брюксел на 22 октомври 2007 година.